  Виталий Пронин Кияса ёросысь кӧня ке дышетон организациосты 9 классъем кельтон сярысь нырысетӥ арзэ гинэ кылпум уг поттыло ни. Ог толэзь азьло та сярысь меӵак веразы 4-езлы: Эльдыбайысь, Атабайысь, Мушекысь но Вуж Сальялась школаослы. Пиналэз дышетонлы - 149 сюрс манетГурт школаосын нылпиослэн лыдзы кулэсмемен, берло дыре ӵемгес но ӵемгес вераськонъёс потыло куд-ог школаосты пытсан яке пичигес кельтон сярысь.Дышетонъя но наукая министерстволэн ивортэмезъя, кылем арын 37 дышетон учрежденилэн улон вапумез йылпумъяськиз, 2018-тӥ арозь таӵе адӟон вите на ог 70-зэ. Валэктон одӥг: школаос бушесь, классын 2-3 пиналэз дышетон кун понна укыр дуно усе, коньдон юнме тус-тас луэ. Озьы оптимизация Кияса ёрослэн но палэнтӥз уг кошкы.Алигес ӟырдыт кенешон ортчиз Вуж Салья школаын. Отчы нимысьтыз потано кариськиз ёрослэн йырыз Александр Максимов - дышетӥсьёслэсь, анай-атайёслэсь мылкыдзэс кылзон вылысь. Соин ӵош - ёрос администрациысь дышетонъя управленилэн кивалтӥсез Александр Марьин. Кенешонын 1 юан пуктӥзы: вуоно арысен татын 11-тӥ классозь уз дышетэ ни. 10-тӥ-11-тӥ классъёсын дышетскисьёсты ӵекто артысь Юрмалай школае ветлыны. Транспортэн шугъяськонъёс уз луэ, пе - Юрмалай школалэн 2 выль автобусэз.Вераськонэз ӝот-ӝот кутскиз ёрос администрациысь дышетонъя управленилэн кивалтӥсез Александр Марьин:- Ёросысьтымы 10 шор ёзо школаын 1 сюрс 131 пинал дышетске, - пусйиз со. - Но та пӧлысь 444-ез - Кияса школаын, эшшо 156-ез - Подгорнойын. Кылемъёсаз шорлыдын ог 60 нылпи луэ. Нылпиосты дышетон уката дуно усе Вуж Салья школаын - 2014-тӥ арын котькуд пиналлы 149 сюрс манет быдтэмын, Уддядиын - 147 сюрс манет, Юрмалайын - 138 сюрс манет, Подгорнойын - 71 сюрс манет.А. Марьин школаез 9 классъем кельтонлы эшшо но мугъёс шедьтӥз. Кылсярысь, школаын классъёс, пе, ӟоскытэсь, сиён пӧран инты татын нимаз юртын - отын ремонт лэсьтоно, Роспотребнадзорлэн туала куронъёсызлы тупамон кароно. Эшшо, пе, школалэн рейтингез кылем арын улӥын вал: олимпиадаосы пыриськисьёс ӧжыт.- Нош асьтэдыз национальной школа шуэмды потэ ке, мукет школаос но озьы ик вераны быгатозы: Атабайын ӟучъёс, Мушекын бигеръёс уло, - управленилэн кивалтӥсезлэн та кылъёсыз уката лэчыт кылӥськизы. Тодон-валанъя гинэ уг дунъялоЗэм, дышетӥсьёс но А. Марьинлы пумит ма вераны шедьтӥзы: нылпиоссы, пе, чик лябесь ӧвӧл - кылем арын рейтингъя гинэ ваньзэ дунъяны но таин сэрен школаез пичиятыны уг яра.- Зэм, мукет школаосын 10-тӥ классэ ляб дышетскисьёсты кутэмзы уг поты ни ке, ми нокинэ ум улляське, - сюлэмшугъяське дышетӥсь Светлана Фёдорова. - Соин но куд-ог выпускникъёсмы ЕГЭ-ын бадӟымесь баллъёс уг люкало. Со понна соос ваньзы асьсэды улонын шедьто. Одӥгез нылашмы, кылсярысь, Сочиысь лэсьтӥськонэ пыриськиз, Россиысь устоез штукатур-малярен лыдъямын. Зэм, школаын ӟеч ӧз дышетскы, но одно оценкаосъя гинэ-а дунъяно нылпиез? Со понна туэ кык выпускникмы, кыксы но зарни медаль басьтыны кулэ...- Нош малы шуиськоды, милям школаямы нылпиез дышетон туж дуно усе шуыса? - итӥсько мукет дышетӥсьёс. - Кылем арын выль укноос пуктылӥзы, соин лыдпус бадӟымгес луиз.Нош нылпиослэн лыдзы ичи кыле шуэмлы вуж сальяослэн кӧтсы уката но ӝож. Угось куке но гуртсэс кыкетӥ Китай шуылӥзы - вордскись нуныос туж трос вал. Но колхоз куашказ, калык гуртысь кошкыны ӧдъяз.- Колхоз бырем бере нырысетӥ араз ик школьникъёсмылэн лыдзы ог 20-лы кулэсмиз, - вера дышетӥсь Надежда Бочкарёва. - Трос нылпиё семьяос татчы ӧз кыле ни - уж ӧвӧл ке, кызьы пиналъёссэс сюдозы? Кылдытэлэ ужан интыос - егитъёс гуртэ кылён сярысь малпаськыны кутскозы. Малпаськоды, соослэн туж потэ Ижысь мурт квартираосын дуно дун тырыса улэмзы?Дышетӥсьёс эшшо но эшшо асьсэлы «козырьёс» шедьто: соос школаысен ик дасяны кутско вуоно механизаторъёсты - нылпиос тракторист-машинистлы дышетскыны но право басьтыны быгато, гуртын юн утисько калык сямъёс но йылолъёс - кырӟаны-вераны усто песянайёссылэсь адӟем каро будӥсь нылпиос но. Ватсатэк ӧз чидалэ ни: Юрмалай школаын ог 98 процентэз - удмуртъёс, но нылпиоссэс ӟучен вераськыто!Котькуд школа дуноЁрослэн йырыз Александр Максимов ӟырдыт вераськонэ пыриськыны ӧз дырты. Вань веранъёсты шып кылзӥз. Бӧрысь ни ганяк шуиз:- Ваньмыз умой луоз.Дышетӥсьёслэн тусъёссы сайкытгес луизы кадь. Уката ик - ёрос йыр ӟеч кылъёс верам бере. Одӥгез гинэ солы ӧз кельшы: анай-атайёс лыктӥллямтэ кенешонэ. Соин ик шуиз:- Люкалэ на соосты, нуназе ужало ке, мон бер ӝыт но пумиськыны быгато, мылкыдзэс кылзо...Кенешон йылпумъяськем бере ни вазиськи Александр Вячеславовичлы, мылкыдзэ юаса.- Мыным котькуд школа дуно, - шуиз ёрос йыр. - Одӥг школаез но ӧй пытсасалмы, но сыӵе курон пуктӥське вылӥысен, тае валаны луоно. Сальяос возьыны быгато удмуртлыкез, удмурт сям-йылолъёсты - та понна соосты ушъяно.Туннэ нуналлы тодмо ни: Вуж Салья школаын 11-тӥ классозь ик дышетозы. Дышетӥсьёс тау каро ёрос йырзылы, удмурт школаез утьыны тырше шуыса.Жаляса верано, котьку но тазьы уг пӧрмы. «Пытсано ӧвӧл утёно!» веранэ куддыр запятой пукто нырысетӥ кыл бере но. Нош ӵемысь пытсасько, 11 классъемысь 9 классъем, нош 9 классъемысь покчи классъем кылё удмурт гуртъёсысь школаос...Элина Кумачёва Теги: анайкыл ВужСалья дышетон  